**A fiatalok részvételének formái – Az alábbiakban ötleteket kaphattok arra, milyen módszerekkel és formákban lehet bevonni a helyi ügyekkel való foglalkozásba a fiatalokat.**

Az ifjúsági részvétel lehetőségeinek formái a lehető legváltozatosabbak, sőt bizonyos értelemben nem is előre meghatározottak. Ugyanúgy lehet a részvétel helyszíne egy flashmob mint egy facebookcsoport, egy tábor, vagy petíció. Érdemes azonban figyelni az egyszeri és a rendszeres/folyamatos tevékenységek egyensúlyára.

Nézzünk néhány lehetőséget!

* Képviseleti formák: ez jelenthet diákönkormányzatot, hallgatói önkormányzatot, ifjúsági kerekasztalt, diák-polgármesteri posztot, települési gyermek- és ifjúsági önkormányzatot, nemzeti, regionális, megyei, helyi ifjúsági tanácsot, csoportkonferenciát, csoportszóvivő választást (sokszor maga az eljárás mint tanulási folyamat fontosabb az eredménynél), gyermek vagy ifjúsági parlamentet stb.
* Ifjúsági meghallgatás szervezése: fogadóóra, nyílt nap a döntéshozók és a fiatalok részvételével.
* Nyitott ifjúsági formák: ide tartoznak a bármely fiatal által igénybe vehető (tehát nem képviseleti rendszerben működő) lehetőségek, ifjúsági fórumok, kerekasztalok, demonstráció, petíciók, aláírásgyűjtés stb.
* Digitális részvételi formák: ide az elektronikus felületen létrejött tevékenységek tartoznak: tiltakozó vagy támogató facebook csoport vagy esemény, flashmob szervezése, blogok írása, egy esemény online előkészítése, de akár az is, ha a fiatalok a felnőtteket a számítógép, az internet vagy a mobil telefon használatára tanítják meg.
* Kutatás: akár megfigyeléses vizsgálat (pl.: a játszóterek, a fiatalok által frekventált tartózkodási helyek fiatalok általi átvilágítása), akár fiatalokkal történő kérdőíves vagy interjús megkérdezés a fiatalokat érintő kérdésekről egy adott településen, településrészen.
* Ifjúsági projektek: olyan projektek fiataloknak készül és/vagy fiatalok bevonásával történik, fiatalok valósítják meg. A legtöbb ifjúsági projekt egyúttal közösségi projekt is, mivel egy közösséget vagy a fiatalok egy csoportját célozza meg.
* Munkacsoportok: ilyenek a workshopok, tervezési csoportok, ötletbörzék stb.
* Kampányok megszervezése: adott társadalmi mozgalmak, célok mentén történő demokratikus nyomásgyakorlás. Ilyen lehet valamilyen aláírásgyűjtés, bojkott vagy demonstráció.
* Viták, pódiumbeszélgetések szervezése.
* Bemutatók, kiállítások, akár meghökkentő elemmel gazdagítva (asztfaltrajz-akció stb.).
* Médiarészvétel: ez esetben például fiatalok szerkesztik teljesen az ifjúsági rovatot a település életéről, eseményeiről a helyi újságban, helyi tv-ben, vagy a település honlapján.
* Események fiatalokkal: fiatalok megszervezik és koordinálják a falunapot, koncertet vagy más helyi rendezvényt a felnőtt generációval közösen.
* Településtisztaság: fiatalok tartják rendben a település köztereit (egyszeri vagy többszöri alkalommal).
* Intergenerációs együttműködés: a fiatalok az idősebb generációnak különböző rendezvényeket szerveznek, vagy segítenek az idősek mindennapos tevékenységeiben.
* Integráció: ép fiatalok a település fogyatékossággal élő fiataljaival közös tevékenységet végeznek.
* Diplomácia: fiatalok külföldi delegáció, prominens személyek látogatásakor részt vesznek az események előkészítésében, tervezésében, a találkozó lebonyolításában (fogadás, fogadóhelyszín feldíszítése, szendvicskészítés, műsor előadás, videofelvétel készítés stb.).
* Turisztika: fiatalok nyári szünetben idegenvezetőként mutatják meg településük értékeit az oda látogató turistáknak.
* Ifjúsági iroda: a fiatalok részt vesznek az ifjúsági iroda (ház, pont, szolgáltató tér stb.) működtetésében. Események, az iroda ki- vagy átalakítása, újabb fiatalok bevonása, reklámanyagok készítése, a szabályok kialakítása, a rend fenntartása, klubfoglalkozások kitalálása, az éves terv kialakítása mind olyan elem, amelyben a fiatalok maguk is részt vehetnek.
* Ifjúsági tábor: a tábor olyan lehetőség, ahol az intenzív együttlét vissza nem adható élménye adatik meg. Felnőtt segítséggel a fiatalok bizonyosan képesek a tábor témájának, helyének kiválasztására, megtervezésére, a programok összeállítására, meghirdetésére (sőt sokszor jobb marketingötleteik és eszközeik vannak, mint a felnőtteknek), a felelősök és felelősségek kijelölésére stb.
* Ifjúsági szervezet létrehozása, működtetése: a civil szervezeti létben sokféle módszer és tevékenységi forma ismerhető meg. Az ifjúsági célú civil szervezet a legjobb táptalaja az ifjúsági részvétel elősegítésének, hiszen a szervezetet alkotó tagok maguk is fiatalok, így őket talán kevésbé kell meggyőzni a fiatalok újszerű, kreatív gondolkodásáról vagy gyors felismerésekről.
* Politikai nyomásgyakorlás: részvétel képviselőtestületi, bizottsági ülésen, döntéshozó, politikus felkeresése (helyi képviselőtestület, polgármester, illetékes bizottság), részvétel lakossági fórumokon, vélemény-nyilvánítás internetes fórumon.